## Dodatak IV. kolektivnom ugovoru za radnike Hrvatskih šuma društva s ograničenom odgovornošću

### NN 89/2010 (19.7.2010.), Dodatak IV. kolektivnom ugovoru za radnike Hrvatskih šuma društva s ograničenom odgovornošću

KOLEKTIVNI UGOVORI

2536

HRVATSKE ŠUME društvo s ograničenom odgovornošću Zagreb, Lj. F. Vukotinovića br. 2, zastupane po predsjedniku Uprave Društva Darku Vuletiću, dipl. ing. šum.

i

HRVATSKI SINDIKAT ŠUMARSTVA ZAGREB, Trg kralja Petra Krešimira IV. br. 2, zastupan po predsjedniku Željku Kalauzu, dipl.ing.šum.

SINDIKAT INŽENJERA I TEHNIČARA ŠUMARSTVA OSIJEK, Prolaz Julija Benešića 1, zastupan po predsjedniku Darku Cvijiću, dipl.ing.šum.

sklopili su u Zagrebu, dana 18. lipnja 2010. godine

DODATAK IV.

KOLEKTIVNOM UGOVORU za radnike HRVATSKIH ŠUMA društva s ograničenom odgovornošću

Članak 1.

Ovim Dodatkom IV. Kolektivnom ugovoru za radnike HRVATSKIH ŠUMA društva s ograničenom odgovornošću, strane istog suglasne su da se Kolektivni ugovora za radnike HŠ d.o.o. urbroj: DIR-01-2006-6187/13 od 7. prosinca 2006. godine izmijeni kako je navedeno u sljedećim člancima ovog Dodatka.

Članak 2.

Članak 6. mijenja se i glasi:

»Odluke o potrebi zasnivanja radnog odnosa u upravama šuma podružnicama za radnike s visokom stručnom spremom, objavljuju se na oglasnoj ploči uprave šuma podružnice na koju se odluka odnosi«.

Članak 3.

Članak 23. (»Preraspodjela radnog vremena«) mijenja se i glasi:

»U pojedinim organizacijskim dijelovima Društva može se izvršiti preraspodjela radnog vremena ako to zahtjeva narav posla, organizacija rada, bolje korištenje sredstava rada, racionalnije korištenje radnog vremena ili izvršenje određenih poslova i zadataka.

Puno ili nepuno radno vrijeme može se preraspodijeliti sukladno odredbama Zakona o radu tako da tijekom jedne kalendarske godine u jednom razdoblju traje duže, a u drugom razdoblju kraće od punog ili nepunog radnog vremena, pri čemu prosječno radno vrijeme tijekom trajanja preraspodjele ne smije biti duže od punog ili nepunog radnog vremena.

Preraspodijeljeno radno vrijeme ne smatra se prekovremenim radom.

Ako je radno vrijeme preraspodijeljeno, ono tijekom razdoblja u kojem traje duže od punog ili nepunog radnog vremena, uključujući i prekovremeni rad, ne smije biti duže od 48 sati tjedno.

Iznimno od odredbe stavka 4. ovoga članka, preraspodijeljeno radno vrijeme tijekom razdoblja u kojem traje duže od punog ili nepunog radnog vremena može trajati duže od 48 sati tjedno, ali ne duže od 56 sati tjedno, pod uvjetom da radnik dostavi poslodavcu pisanu izjavu o dobrovoljnom pristanku na takav rad.

Radnik koji u preraspodijeljenom radnom vremenu ne pristane na rad duži od 48 sati tjedno, ne smije zbog toga trpjeti štetne posljedice.

Preraspodijeljeno radno vrijeme u razdoblju u kojem traje duže od punog ili nepunog radnog vremena može trajati najduže 6 mjeseci.

Odluku o preraspodjeli radnog vremena donosi Poslodavac (voditelj podružnice u kojoj se vrši preraspodjela radnog vremena), uz prethodno pribavljeno mišljenje Radničkog vijeća USP, a radnika se obavještava najmanje 5 dana prije preraspodjele.

U odluci o preraspodjeli radnog vremena Poslodavac je dužan navesti u kojem će razdoblju radnik raditi dulje vrijeme, a u kojem kraće od punog ili nepunog radnog vremena«.

Članak 4.

Članak 25. (»Stanka«) mijenja se i glasi:

»Radnik koji radi najmanje šest sati dnevno ima svakog radnog dana pravo na odmor (stanku) od trideset minuta dnevno.

Vrijeme odmora iz stavka 1. ovog članka ubraja se u radno vrijeme i ne može se koristiti u prva tri sata nakon početka rada, niti u zadnja dva sata prije završetka radnog vremena. U pravilu, stanka se koristi u vremenu od 10.30 do 11.00 sati«.

Članak 5.

Mijenja se naslov ispred članka 26., te članak 26, tako da glasi: »Dnevni i tjedni odmor«

»Tijekom svakog vremenskog razdoblja od dvadeset četiri sata, radnik ima pravo na dnevni odmor od najmanje dvanaest sati neprekidno.

Radnik ima pravo na tjedni odmor u neprekidnom trajanju od najmanje dvadeset četiri sata, kojem se pribraja dnevni odmor iz prethodnog stavka ovog članka.

Tjedni odmor radnik koristi nedjeljom, te u dan koji nedjelji prethodi, odnosno iza nje slijedi.

Ako radnik ne može koristiti tjedni odmor na način propisan stavkom 3 ovog članka, mora mu se za svaki radni tjedan osigurati dan za korištenje tjednog odmora u razdoblju koje ne može biti duže od dva tjedna.«

Članak 6.

Članak 27. (»Godišnji odmor«) mijenja se i glasi:

»Radnik ima za svaku kalendarsku godinu pravo na plaćeni godišnji odmor u trajanju od najmanje 4 tjedna.

Maloljetni radnik i radnik koji radi na poslovima na kojima, uz primjenu mjera zaštite zdravlja i sigurnosti na radu, nije moguće zaštititi radnika od štetnih utjecaja, ima za svaku kalendarsku godinu pravo na godišnji odmor u trajanju od najmanje 5 tjedana«.

Članak 7.

Iza članka 27. dodaje se novi članak 27a. koji glasi:

»Trajanje godišnjeg odmora utvrđuje se na način da se minimum od 20 radnih dana godišnjeg odmora povećava primjenom sljedećih kriterija, s tim da se pri utvrđivanju trajanja godišnjega odmora u isti ne uračunavaju subote, dan tjednog odmora, te blagdani i neradni dani određeni zakonom:

1. Prema složenosti poslova odnosno radnih zadataka:

– za radnike koji obnašaju poslove predsjednika i
 člana Uprave društva 5 dana

– za radnike koji obnašaju poslove radnog mjesta
 za koje je predviđena VSS 4 dana

– za radnike koji obnašaju poslove radnog mjesta
 za koje je predviđena VKV, VŠS 3 dana

– za radnike koji obnašaju poslove radnog mjesta
 za koje je predviđena SSS, KV 2 dana

– za radnike koji obnašaju poslove radnog mjesta
 za koje je predviđena PKV, NSS 1 dan

2. Za svake navršene 3 godine radnog staža 1 dan

3. Prema uvjetima rada – rad na terenu:

– povremeno 1 dan

– pretežno 2 dana

– stalno 3 dana

– radnici čiji se radni staž računa s povećanim
 trajanjem 5 dana

– rad traktorom, dizalicom i bušilicom 2 dana

4. Prema posebnim uvjetima:

– samohranom roditelju do završetka školovanja
 djeteta ne starijeg od 24 god. 3 dana

– jednom od roditelja za svako dijete do 7 godina 1 dan

– invalidu rada, invalidu Dom. rata i radniku s
 tjelesnim oštećenjem preko 60% 3 dana

– za njegu osobe s teškim tjelesnim i duševnim
 oštećenjem 3 dana

– za radi na računalima i pisaćim strojevima stalno 1 dan

– za svakih 100 sati rada noću u godini 1 dan

– za rad duži od punog radnoga vremena
 od 50 sati i više 1 dan

Godišnji odmor ne može biti duži od 30 radnih dana, odnosno 36 radnih dana na poslovima na kojima se primjenom mjera zaštite na radu i sigurnosti na radu nije moguće zaštititi radnika od štetnih utjecaja.

Članak 8. Članak 30.

(»Plaćeni dopust«) mijenja se i glasi:

»Tijekom kalendarske godine radnik ima pravo na oslobođenje od obveze rada uz naknadu plaće (plaćeni dopust), do 7 radnih dana, za važne osobne potrebe, s tim da u pojedinačnim slučajevima ostvaruje slijedeća prava:

– sklapanje braka 5 dana

– porod supruge 5 dana

– smrt člana uže obitelji 3 dana

– elementarne nepogode na stambenim objektima
 radnika 3 dana

– teška bolest člana uže obitelji 3 dana

a) izvan mjesta stanovanja 2 dana

b) u mjestu stanovanja 1 dan.

– radi traženja članova obitelji nestalih u ratu 5 dana

– za sudjelovanje na stručnim, studijskim, kulturnim,
 sportskim i drugim priredbama 1 dan

– na poziv suda ili drugih tijela državne uprave 1 dan

U smislu stavka 1. alineja 3. i 5. ovog članka, članovima uže obitelji smatraju se osobe navedene u članku 65, stavku 3. Zakona o radu (»Narodne novine« br. 149/09).

Glede stjecanja prava iz radnog odnosa u svezi s radnim odnosom, razdoblja plaćenog dopusta smatraju se vremenom provedenim na radu.

Radnik može koristiti plaćeni dopust isključivo u vrijeme nastupa okolnosti na osnovi kojih ima pravo na plaćeni dopust.

Ako okolnosti na osnovi kojih radnik stječe pravo na plaćeni dopust nastupe u vrijeme privremene nesposobnosti za rad, radnik ne može ostvariti pravo na plaćeni dopust za dane kada je bio privremeno nesposoban za rad.

Odluku o plaćenom dopustu za radnike Direkcije donosi Uprava Društva, a za radnike Uprave šuma Podružnice, Šumarije i Radne jedinke voditelj Podružnice.«.

Članak 9.

Članak 58. mijenja se i glasi:

»Ako je radniku izdano upozorenje na obveze iz Ugovora o radu, ono se briše nakon proteka roka od tri godine računajući od dana kada je upozorenje dano«.

Iznimno, ako je upozorenje na obveze iz ugovora o radu izdano zbog povreda propisa i općih akata koje se odnose na zaštitu na radu, ono se briše nakon proteka roka od godine dana računajući od dana kada je upozorenje dano«.

Članak 10.

Članak 78. mijenja se i glasi:

»Radnik ima pravo na regres za korištenje godišnjeg odmora u iznosu od najmanje 50 % prosječne plaće Društva isplaćene u prethodna tri mjeseca.

Regres za korištenje godišnjeg odmora isplaćuje se u mjesecu lipnju, nakon isplate plaće.

Iznimno od odredbi stavaka 1. i 2. ovog članka, a sukladno Sporazumu između HS d.o.o. i Hrvatskog sindikata šumarstva od 27. listopada 2009. godine, radnik ima pravo na regres za korištenje godišnjeg odmora u 2010. godini u iznosu od najmanje 1.800,00 kuna, koji će se isplatiti najkasnije u mjesecu srpnju prije isplate plaće.

Radnik koji koristi razmjerni dio godišnjeg odmora ima pravo na razmjerni dio regresa, osim radnika koji razmjerni dio godišnjeg odmora koriste zbog odlaska u mirovinu koji ostvaruju regres u punom iznosu a kojima se isti isplaćuje sa isplatom zadnje plaće.

Iznimno od odredbe stavka 4. ovog članka, radnik koji koristi razmjerni dio godišnjeg odmora zbog odlaska u mirovinu u 2010. godini, ima pravo na regres u iznosu od 1.800,00 kuna, a koji će se isplatiti sa isplatom zadnje plaće.

Radnicima koji se zaposle nakon isplate regresa za tekuću godinu, regres se isplaćuje u prosincu nakon isplate plaće.

Uprava Društva može, uz suglasnost sindikata, odlučiti o promjeni roka isplate regresa.

Članak 11.

Ovaj Dodatak IV. Kolektivnom ugovoru za radnike HŠ d.o.o. stupa na snagu danom kada ga potpišu ovlašteni predstavnici ugovornih strana, od kojeg dana se i primjenjuje.

Članak 12.

Ovaj Dodatak IV. Kolektivnom ugovoru za radnike HŠ d.o.o. registrirati će se u Ministarstvu gospodarstva, rada i poduzetništva Republike Hrvatske, te će biti javno objavljen u skladu sa odredbama Zakona o radu.

Utvrđuje se da. je ovaj Dodatak IV. Kolektivnom ugovoru za radnike HRVATSKIH ŠUMA društva s ograničenom odgovornošću objavljen na oglasnoj ploči Direkcije HS d.o.o. dana 18. lipnja 2010. godine.

|  |  |
| --- | --- |
| Za Hrvatski sindikat šumarstva Zagreb | Za HŠ d.o.o. |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_ |
| Željko Kalauz, dipl. ing. šum., v. r. | Darko Vuletić, dipl. ing. šum., v. r. |
| Za Sindikat inžinjera i tehničara šumarstva Osijek |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |
| Darko Cvijić, dipl. ing. šum., v. r. |  |

Utvrđuje se da je ovaj Dodatak IV. Kolektivnog ugovora za radnike HRVATSKIH ŠUMA društva s ograničenom odgovorniošću objavljen na oglasnoj ploči Direkcije HŠ d.o.o. dana 18. lipnja 2010.

Predsjednik Uprave HŠ d.o.o.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Darko Vuletić, dipl. ing. šum., v. r..

Izmjene i dopune, NN 89/2010-2536
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)